การท่องเที่ยวนครพนมคึกคัก นักปั่น 1,200 ชีวิต ร่วมกิจกรรมปั่นข้ามโขง
ที่จังหวัดนครพนม บรรยากาศเป็นไปด้วยความคึกคักของนักปั่นกว่า 1,200 คน และนักท่องเที่ยวที่มาร่วมกิจกรรมปั่นข้ามโขงนครพนม 2021 ที่จังหวัดนครพนม ร่วมกับสมาคมกีฬาจังหวัดนครพนม สมาคมกีฬาจักรยานแห่งประเทศไทยในพระบรมราชูปถัมภ์ สำนักงานการกีฬาแห่งประเทศไทย จังหวัดนครพนม และชมรมกีฬาจักรยานจังหวัดนครพนม จัดขึ้นเพื่อเป็นการกระตุ้นเศรษฐกิจ การท่องเที่ยวและการออกกำลังกายในพื้นที่ หลังประชาชนต้องประสบปัญหาในเรื่องเศรษฐกิจ สังคมการประกอบอาชีพตั้งแต่มีการแพร่ระบาดของไวรัสโควิดเส้นทางปั่นในครั้งนี้แบ่งกิจกรรมออกเป็น 2 ประเภท เพื่อไม่ให้เกิดการรวมกลุ่มกันเกิน 1,000 คนตามมาตรการสาธารณสุข ซึ่งนักปั่นและผู้ที่เข้าร่วมงานทุกคนต้องปฏิบัติตามมาตรการอย่างเคร่งครัด โดยประเภทแรกเป็นการปั่น Racing ระยะทาง 78 กิโลเมตร ที่ใช้เส้นทางการปล่อยตัวจากบริเวณลานพญาศรีสัตตนาคราช มุ่งหน้าสู่สะพานมิตรภาพ 3 (นครพนม-คำม่วน) จากนั้นเข้าสู่อำเภอท่าอุเทน และอำเภอโพนสวรรค์ ก่อนจะกลับเข้าสู่ตัวอำเภอเมืองนครพนมอีกครั้ง โดยวิ่งตามถนนสายเลี่ยงเมืองและมาสิ้นสุดเส้นชัยที่บริเวณวัดมหาธาตุ ซึ่งตลอดเส้นทางจะมีความท้าทายนักปั่นทั้งการสปินขึ้นเนิน ลงเนิน การขับขี่บนถนนที่โค้งงอ เส้นทางหักศอก และเส้นทางเรียบที่ให้ทำความเร็วได้อย่างเต็มที่ท่ามกลางบรรยากาศที่สวยงาม ต้นไม้ที่ร่มรื่น วิถีชีวิตที่มีเอกลักษณ์เฉพาะถิ่น ส่วนอีกประเภท คือ การปั่น Touring ระยะทาง 35 กิโลเมตร ซึ่งเป็นเส้นทางการปั่นที่มีจุดเริ่มต้นที่บริเวณลานพญาศรีสัตตนาคราชเช่นเดียวกับประเภท Racing แต่จะปล่อยตัวห่างกัน 30 นาที เพื่อให้มีระยะห่างจากประเภทแรก ซึ่งเส้นทางปั่นจะมุ่งหน้าสู่สะพานมิตรภาพ 3 (นครพนม-คำม่วน) โดยประเภทนี้จะปั่นขึ้นสะพานข้ามไปยังประเทศเพื่อนบ้าน สปป.ลาว ก่อนจะกลับมาเข้าสู่เส้นทางจักรยานริมฝั่งโขงเพื่อชมบรรยากาศ สถานที่แหล่งท่องเที่ยวสำคัญและธรรมชาติที่สวยงามตลอดริมฝั่งแม่น้ำโขงก่อนจะเข้าสู่เส้นชัยที่บริเวณลานพญาศรีสัตตนาคราชนายศุภชัย โพธิ์สุ รองประธานสภาผู้แทนราษฎร คนที่ 2 พร้อมด้วยนายชาธิป รุจนเสรี ผู้ว่าราชการจังหวัดนครพนม เปิดเผยว่า จังหวัดนครพนมมีความงดงามที่หลากหลายทั้งทางธรรมะ ธรรมชาติและศิลปวัฒนธรรม ซึ่งล้วนเป็นที่ถวิลหาของประชาชนและนักท่องเที่ยว ซึ่งกิจกรรมกีฬาเป็นอีกหนึ่งแนวทางที่จะช่วยในการกระตุ้นเศรษฐกิจของจังหวัด ทำให้ประชาชนมีรายได้มากยิ่งขึ้น ดังนั้นหลังจากนี้จังหวัดนครพนมจะได้บูรณาการร่วมกับภาคีเครือข่ายภาคส่วนต่างๆ ร่วมกันจัดกิจกรรมด้านกีฬาให้ทุกคนได้มาออกกำลังกายพร้อมกับสัมผัสบรรยากาศที่สวยงามของจังหวัดนครพนมในรูปแบบต่างๆ เช่น กิจกรรมวิ่งข้ามโขงที่เร็วๆ จะมีการจัดให้ทุกคนได้มีโอกาสวิ่งข้ามสะพานมิตรภาพ 3 (นครพนม-คำม่วน) ไปยังประเทศเพื่อนบ้าน สปป.ลาวจากนั้น จะเป็นกิจกรรมปั่นย้อนรอยเส้นทางนาคา ที่จะให้นักปั่นทุกคนได้ทดสอบความฟิตของร่างกายกับการปั่นพิชิตภูลังกาและกิจกรรมอื่นๆ ที่จะตามมาอีกเรื่อยๆ ขอเชิญผู้ที่รักสุขภาพและนักท่องเที่ยวทุกท่านมาสัมผัสมนต์ขลังนครพนมรับรองว่าแต่ละแห่งจะมีความแตกต่างที่สร้างความประทับใจให้อย่างแน่นอน